**Επισκόπηση των βασικών αλλαγών**

**του γενικού μέρους του νέου ΠΚ**

# **Πρώτο Βιβλίο - Γενικό μέρος**

# **Πρώτο Κεφάλαιο (εκ των οκτώ συνολικά) του νέου ΠΚ (ο ποινικός νόμος)**

**Στο άρθ. 2 του νέου ΠΚ**, σχετικά με την εφαρμογή του επιεικέστερου για τον κατηγορούμενο νόμου, προστίθεται – διευκρινίζεται ότι ενδιαφέρει και εφαρμόζεται η επιεικέστερη κάθε φορά διάταξη (δηλαδή αυτή που οδηγεί την ευμενέστερη μεταχείριση του κατηγορουμένου) και όχι ο επιεικέστερος νόμος ως σύνολο.

**Καταργείται το άρθ. 3** που προέβλεπε την εφαρμογή νόμων προσωρινής ισχύος, και μετά την παύση τους, εφόσον επρόκειτο για πράξεις που τελέστηκαν όσο αυτοί ίσχυσαν.

**Καταργείται επίσης το άρθ. 4** που προέβλεπε την επιβολή των μέτρων ασφαλείας των άρθ. 69, 71, 72, 73, 74 και 76 του ΠΚ, σύμφωνα με το νόμο που ίσχυε κατά το χρόνο τέλεσης της πράξης του κατηγορουμένου. Εδώ ο νέος ΠΚ, κάνει ένα βήμα παραπάνω από την πάγια νομολογία, που έλεγε πως δεν είναι δυνατή η επιβολή μέτρων ασφαλείας δυσμενέστερων, από αυτά που ίσχυαν κατά την τέλεση της πράξης, προκρίνοντας την αρχή της εφαρμογής του επιεικέστερου νόμου και για τα μέτρα ασφαλείας.

**Στο άρθ. 5 του νέου ΠΚ** προστίθεται εδάφιο, το οποίο καθορίζει πως οι ελληνικοί νόμοι εφαρμόζονται και στις πράξεις συμμετοχής που τελούνται στο ελληνικό έδαφος, αν η κύρια πράξη για την οποία δεν υπάρχει δικαιοδοσία των ελληνικών δικαστηρίων, είναι αξιόποινη κατά τους ελληνικούς ποινικούς νόμους.

**Στο άρθ. 6** (εγκλήματα ημεδαπών στην αλλοδαπή) προστίθεται εδάφιο, το οποίο διευκρινίζει πως για να κριθεί εάν μια πράξη είναι αξιόποινη κατά τον αλλοδαπό νόμο, ερευνώνται τα συγκεκριμένα χαρακτηριστικά της και όχι η γενική τυποποίησή της (δηλ. πχ. σε μια περίπτωση τέλεσης απάτης στην αλλοδαπή από ημεδαπό, ερευνάται εάν συγκεκριμένη πράξη είναι απάτη, κατά τον αλλοδαπό νόμο, και όχι εάν η απάτη είναι γενικά αξιόποινη). Όμως αυτό σημαίνει πως θα πρέπει να γίνεται κατά περίπτωση υπαγωγή συγκεκριμένων περιστατικών στον αλλοδαπό νόμο, πράγμα που από μόνο του είναι εξαιρετικά δυσχερές.

**Στο άρθ. 7** του ΠΚ, προστίθεται εδάφιο το οποίο καθορίζει ως Έλληνα πολίτη - θύμα εγκλήματος στην αλλοδαπή από αλλοδαπό δράστη, και το κυοφορούμενο, που όταν γεννηθεί θα έχει την Ελληνική υπηκοότητα, καθώς και τα νομικό πρόσωπα που εδρεύουν στην Ελλάδα. Προστατεύονται με τον τρόπο αυτό και τα ΝΠΔΔ, όταν έγκλημα στρέφεται κατά αυτών.

**Στο άρθ. 8** του ΠΚ, διατηρείται η αρχή της παγκόσμια δικαιοσύνης αφαιρούνται όμως από τον κατάλογο των εγκλημάτων για τα οποία μπορούν να εφαρμοστούν οι ελληνικοί νόμοι, το δουλεμπόριο, η εμπορία ανθρώπων, η σωματεμπορία, η πορνογραφία ανηλίκων, η κυκλοφορία ασέμνων δημοσιευμάτων.

**Στο άρθ. 9** του ΠΚ, προστίθεται παράγραφος 3 κατά την οποία η ποινική δίωξη στη χώρα μας αποκλείεται και στις περιπτώσεις πράξεων που τελέστηκαν σε χώρα της ΕΕ, και για τις οποίες έχει εκδοθεί οριστική απόφαση από δικαστήριο αυτής της χώρας - κράτους μέλους της ΕΕ.

**Στο άρθ. 11** και στην προσθήκη της παραγράφου 3 αυτού μάλιστα, η ανωτέρω περίπτωση της έκδοσης οριστικής απόφασης από δικαστήριο χώρας της ΕΕ, για πράξη που τελέστηκε σε κράτος μέλος της ΕΕ, σημαίνει την απαγόρευση της δυνατότητας του ελληνικού δικαστηρίου των Πλημμελειοδικών να επιβάλει παρεπόμενες ποινές ή μέτρα ασφαλείας στον καταδικασθέντα στην αλλοδαπή.

**Στο άρθ. 13** του ΠΚ, που περιλαμβάνει τους ορισμούς, στον όρο οικογένεια που διευρύνεται, προστίθενται και οι συμβιούντες με σταθερή συμβίωση ή με σύμφωνο συμβίωσης, οι ανάδοχοι γονείς και τα ανάδοχα τέκνα, καθώς και όσοι περιλαμβανόταν με τον παλαιό ΠΚ, ακόμη όμως και εάν ο γάμος τους ή η μνηστεία ή η συμβίωση έχει λυθεί. Καταργούνται η ¨κατά συνήθεια¨ τέλεση του εγκλήματος, η έννοια του ¨ιδιαίτερα επικινδύνου δράστη¨, και η έννοια του στρατού, αφού αυτή δεν συναντάται πλέον στο ειδικό μέρος του ΠΚ.

# **Δεύτερο κεφάλαιο (το έγκλημα)**

**Στο άρθ. 15 του νέου ΠΚ,** στο έγκλημα που τελείται από παράλειψη και ειδικότερα στην έννοια της παράλειψης, προσδιοριζόμενες συγκεκριμένα οι πηγές της ιδιαίτερης νομικής υποχρέωσης του υπαιτίου της παράλειψης, αναφέρονται ως τέτοιες ο νόμος, η σύμβαση και η προηγούμενη επικίνδυνη ενέργεια του υπαιτίου. Προβλέπεται δε στην παράγραφο 2 του άρθρου αυτού η δυνητική ευχέρεια του Δικαστή να επιβάλει ποινή μειωμένη, κατά το άρθ. 83 του ΠΚ, στο δράστη εγκλήματος, που τελεί αυτός με παράλειψη.

**Στο άρθ. 18** που προβλέπει τη διαίρεση των εγκλημάτων, καταργείται η κατηγορία των πταισμάτων, ενώ εντάσσεται για πρώτη φορά η κοινωφελής εργασία ως ποινική κύρωση (έτσι πλημμελήματα είναι και οι πράξεις που τιμωρούνται με παροχή κοινωφελούς εργασίας).

Περνώντας στους λόγους άρσης του αδίκου, σημειώνουμε πως στο **άρθ. 21 του ΠΚ,** για την προσταγή, απαιτείται πλέον, με την προσθήκη της παρ. 2, η προσταγή να είναι σύμφωνη με τους νόμιμους τύπους, ήτοι να μην είναι προδήλως αντισυνταγματική ή παράνομη. Κατά τα λοιπά διατηρείται η διάταξη τιμωρίας αυτού που έδωσε την προσταγή (έμμεση αυτουργία).

**Στο άρθ. 22,** για την άμυνα, η μόνη αλλαγή είναι η αντικατάσταση του όρου ¨βλάβη¨ από τον όρο ¨προσβολή¨, καλύπτοντας έτσι και τις περιπτώσεις που η άμυνα ασκείται για την εξουδετέρωση επίθεσης που δεν οδηγεί σε βλάβη, αλλά σε διακινδύνευση του προσβαλλόμενου εννόμου αγαθού του αμυνομένου.

Ομοίως και στο **άρθ. 25** για την κατάσταση ανάγκης που αποκλείει τον άδικο χαρακτήρα αξιόποινης πράξης ο όρος ¨βλάβη¨ αντικαθίσταται και εδώ με τον όρο ¨προσβολή¨, με το ίδιο ως άνω αποτέλεσμα.

Προστίθεται **νέο άρθρο 25Α** το οποίο αφενός καθορίζει, στην παράγραφο 1 αυτού, τον αντικειμενικό χαρακτήρα των λόγων άρσης του αδίκου των άρθ. 21-25, δηλ. καθορίζεται πως δεν απαιτείται γνώση του δράστη περί της συνδρομής αυτών, αρκεί η κατάφαση των όρων που τους συγκροτούν αντικειμενικά για την εφαρμογή τους, αφετέρου στην παρ. 2 προσδιορίζεται πως η πλάνη επί της συνδρομής των όρων άρσης του αδίκου από το δράστη, είναι πάντα νομική.

Όσον αφορά στις επόμενες διατάξεις που αφορούν στην υπαιτιότητα, στο **άρθ. 26** καταργείται η παρ. 2 που αφορά στα πταίσματα. Οι διατάξεις περί δόλου (άμεσου 1ου και 2ου βαθμού και ενδεχόμενου), καθώς και της αμέλειας (μη συνειδητής ή ενσυνείδητης), παραμένουν ως έχουν στον παλαιό ΠΚ.

Νέα είναι η διατύπωση του **άρθ. 29** για το εκ του αποτελέσματος έγκλημα. Σύμφωνα με αυτή, το αποτέλεσμα που προκαλείται από την πράξη του δράστη, θα πρέπει να είναι αυτοτελώς τυποποιημένο ως έγκλημα αμέλειας (π.χ. θανατηφόρα έκθεση ή θανατηφόρα ληστεία). Επίσης ορίζεται πως η αυξημένη ποινή του εγκλήματος αυτού μπορεί να επιβληθεί, όταν το αποτέλεσμα οφείλεται τουλάχιστον σε αμέλεια του υπαιτίου, διευκρινίζοντας παράλληλα πως αυτό είναι δυνατό μόνο όταν η πράξη δεν τιμωρείται βαρύτερα από άλλη διάταξη. Επίσης πλέον προβλέπεται ρητά στο άρθρο αυτό η δυνατότητα επιβολής της επαυξημένης ποινής του εκ του αποτελέσματος εγκλήματος και στους συμμετόχους της πράξης και όχι μόνο στο φυσικό αυτουργό, όπως προβλεπόταν μέχρι σήμερα, αρκεί να καλύπτουν και οι συμμέτοχοι με αμέλεια το παραπάνω αποτέλεσμα.

Στους λόγους άρσης του καταλογισμού, περιλαμβάνεται αρχικά η νομική πλάνη του **άρθ. 31**. Προσδιορίζεται δε πλέον με ακρίβεια το περιεχόμενο της συγγνωστής νομικής πλάνης, καθώς προβλέπεται πως η πράξη δεν καταλογίζεται στο δράστη αν αυτός δεν είχε συνείδηση του άδικου χαρακτήρα της, λόγω πλάνης, που δεν μπορούσε ν’ αποφύγει, μολονότι κατέβαλε κάθε δυνατή και οφειλόμενη από τις περιστάσεις, επιμέλεια. Προβλέπεται τέλος η δυνατότητα του δικαστηρίου να επιβάλει ποινή μειωμένη κατ’ άρθ. 83 στο δράστη, που μπορούσε ν’ αποφύγει την πλάνη.

Στην κατάσταση ανάγκης ως λόγο άρσης του καταλογισμού, **του άρθ. 32**, η μόνη αλλαγή είναι η αντικατάσταση του όρου ¨βλάβη¨ με τον όρο ¨προσβολή¨. Με τον τρόπο αυτό είναι δυνατόν ν’ αρθεί ο καταλογισμός τόσο στα εγκλήματα βλάβης του εννόμου αγαθού, αλλά και στα εγκλήματα διακινδύνευσης.

**Το άρθ. 33** περί αδυναμίας αποφυγής του αδίκου, αντικαθιστά το παλιό άρθ. 33 για τους κωφάλαλους εγκληματίες. Περιλαμβάνει δε και τις περιπτώσεις που μπορούν να προσδιορίζονται ως ¨ανυπέρβλητο δίλλημα¨ ή ως ¨σύγκρουση καθηκόντων¨, έννοιες όμως που κατά τη γνώμη μου, μόνο από τη νομολογιακή πρακτική θα αποσαφηνιστούν πλήρως και θα νοηματοδοτηθούν πραγματικά.

**Το άρθ. 34** του νέου ΠΚ, περιλαμβάνει τους δράστες που έχουν ψυχική διαταραχή, αυτούς που έχουν διανοητική διαταραχή και αυτούς που έχουν διατάραξη της συνείδησής τους (όπως π.χ. κωφαλαλία ή μέθη). Διατηρείται και στη νέα διάταξη η ανάγκη διαπίστωσης του αξιολογικού όρου, δηλ. της διαπίστωσης πως ο δράστης εξαιτίας της ανωτέρω κατάστασης που βρισκόταν κατά το χρόνο τέλεσης της πράξης του, δεν είχε την ικανότητα ν’ αντιληφθεί το άδικο της πράξης του ή να ενεργήσει σύμφωνα με την αντίληψή του γι’ αυτό.

Νέα διατύπωση υπάρχει και στην περίπτωση του **άρθ. 36** που ορίζει την μειωμένη ικανότητα για καταλογισμό, με συνέπεια να προβλέπεται πλέον πως πλήρης ποινή επιβάλλεται όχι μόνο στην περίπτωση της υπαίτιας κατάστασης μέθης, αλλά σε κάθε περίπτωση υπαίτιας διατάραξης της συνείδησης.

Τέλος στο κεφάλαιο αυτό καταργούνται τα άρθ. 37-41.

# **ΤΡΙΤΟ ΚΕΦΑΛΑΙΟ**

# **(Απόπειρα και συμμετοχή)**

Στο **άρθ. 42,** προσδιορίζεται σαφέστερα το περιεχόμενο της αρχής εκτέλεσης του εγκλήματος, και ορίζεται έτσι ως αρχή εκτέλεσης, η πραγμάτωση τμήματος της αντικειμενικής υπόστασης αυτού (η ακριβής διατύπωση είναι πως ο δράστης αρχίζει να εκτελεί την περιγραφόμενη στο νόμο πράξη). Προβλέπεται δε η δυνατότητα επιβολής μόνο μειωμένης ποινής στο δράστη της απόπειρας εγκλήματος, κατ’ άρθ. 83 του ΠΚ, και όχι της προβλεπόμενης πλήρους ποινής. Με την παράγραφο 3 του άρθ. 43 του νέου Κώδικα ρυθμίζεται για πρώτη φορά η ευθύνη του δράστη της απόπειρας, στα εκ του αποτελέσματος εγκλήματα, προβλέποντας συγκεκριμένα πως αν ο υπαίτιος απόπειρας ενός εγκλήματος, που τιμωρείται βαρύτερα όταν έχει ένα ορισμένο αποτέλεσμα, προκαλέσει με υπαιτιότητά του το αποτέλεσμα αυτό, τιμωρείται για την απόπειρα του εκ του αποτελέσματος εγκλήματος, εφόσον βέβαια η πράξη δεν τιμωρείται με μεγαλύτερη ποινή με βάση τις διατάξεις για τη συρροή.

Το **άρθ. 43** του ΠΚ, για την απρόσφορη απόπειρα καταργείται, και έτσι αυτή παραμένει πλέον ατιμώρητη.

Στο **άρθ. 44** που ρυθμίζεται η υπαναχώρηση, παραμένει ίδια η ρύθμιση για την υπαναχώρηση από μη πεπερασμένη απόπειρα, καθιστώντας αυτή ατιμώρητη, όπως προκύπτει από τη διατύπωση της παραγράφου 1 του άρθρου αυτού. Στην 2η παράγραφο προβλέπεται η τιμώρηση του δράστη με την ποινή της απόπειρας μειωμένης στο μισό, όταν αυτός τελεί μια αποτυχημένη αλλά άμεσα επαναλήψιμη απόπειρα, την οποία όμως δεν επαναλαμβάνει με δική του θέληση και όχι εξαιτίας εξωτερικών εμποδίων. Η τρίτη παράγραφος του άρθρου προβλέπει ίδια ποινική αντιμετώπιση με την τελευταία ως άνω περίπτωση, και για το δράστη της πεπερασμένης πράξης, που όμως εμπόδισε ο ίδιος με τη θέλησή του την επέλευση του αξιόποινου αποτελέσματος καθώς και την περίπτωση που ο δράστης ολοκληρωμένης πράξης κατέβαλε σοβαρή προσπάθεια για ν’ αποτρέψει την επέλευση των αποτελεσμάτων της πράξης του, που δεν επήλθαν τελικά από άλλη αιτία. Στις τελευταίες αυτές περιπτώσεις μπορεί να κριθεί αυτός ατιμώρητος. Ορίζεται τέλος πως οι ανωτέρω διατάξεις για την υπαναχώρηση εφαρμόζονται και για τους συμμετόχους πράξης, όταν αυτοί με τη θέλησή τους εμπόδισαν την επέλευση των αποτελεσμάτων της.

Στο **άρθ. 45** για την συναυτουργία, προϋποτίθεται πλέον οι συναυτουργοί να έχουν τελέσει πράξη της αντικειμενικής υπόστασης του αδικήματος, όπως προκύπτει από την τεθείσα φράση στο κείμενου του άρθρου ¨πραγμάτωσαν από κοινού - εν όλω ή εν μέρει¨, τα στοιχεία της περιγραφόμενης στο νόμο αξιόποινης πράξης.

Στο **άρθ. 47** που ρυθμίζει τη συμμετοχική δράση δεν υπάρχει πλέον η διάκριση του άμεσου και του απλού συνεργού, τιμωρείται δε αυτός κατ’ αρχή με μειωμένη ποινή για όλες της μορφές συνέργειας, που προσφέρει είτε πριν είτε κατά τη διάρκεια της πράξης. Κατά εξαίρεση μόνο προβλέπεται η δυνατότητα του δικαστηρίου να επιβάλει στον συνεργό την ποινή του αυτουργού, μόνο αν αυτός προσφέρει τη συνδρομή του κατά την τέλεση της πράξης και θέτει με αυτήν το αντικείμενο της προσβολής στη διάθεση του αυτουργού. Οι διατάξεις των άρθ. 48 για την ανεξαρτησία του αξιοποίνου των συμμετόχων σε σχέση με αυτό του φυσικού αυτουργού και 49 για τις ιδιαίτερες ιδιότητες ή σχέσεις δεν μεταβάλλονται.

# **ΤΕΤΑΡΤΟ ΚΕΦΑΛΑΙΟ**

# **(ποινές, μέτρα ασφάλειας, αποζημίωση)**

Στο **άρθ. 50** προστίθεται η παροχή κοινωφελούς εργασίας ως αυτοτελής ποινική κύρωση.

Στο **άρθ. 51** αφαιρούνται οι ποινές του περιορισμού σε ψυχιατρικό κατάστημα καθώς και η ποινή της κράτησης.

Με το **άρθ. 55** προσδιορίζονται πλέον τα χρονικά όρια του παροχής κοινωφελούς εργασίας σε πλαίσιο χρονικού διαστήματος 100 έως 720 ωρών.

Το **άρθ. 56** σχετικά με τον τρόπο εκτέλεσης των ποινών και των μέτρων ασφαλείας καταργείται. Οι δε παράγραφοι 2 και 3 του παλαιού άρθρου 56 μεταφέρονται στην ενότητα έκτισης των ποινών, και συγκεκριμένα στο άρθ. 105 του ΠΚ.

Το **άρθ. 57** εντάσσει νέα διάταξη προσδιορισμού του ύψους και του τρόπου υπολογισμού των χρηματικών ποινών, προβλέποντας πως αυτές υπολογίζονται πλέον σε ημερήσιες μονάδες. Ορίζεται δε κατώτατος αριθμός ημερησίων μονάδων οι 90 ημερήσιες μονάδες, εάν πρόκειται για απειλή μόνης κύριας ποινής, της χρηματικής, 180 ημερήσιες μονάδες, εάν η χρηματική ποινή απειλείται διαζευκτικά με ποινή στερητική της ελευθερίας και 360 ημερήσιες μονάδες εάν η χρηματική ποινή απειλείται σωρευτικά με την στερητική της ελευθερίας ποινή. Το δε ύψος της κάθε ημερήσιας μονάδας ορίζεται μεταξύ του ενός και των εκατό ευρώ. Δεν προβλέπεται εκτέλεση χρηματικής ποινής κατά των κληρονόμων θανόντος καταδικασθέντος.

Στα άρθ. 59-69 προβλέπονται νέες διατάξεις, για τις παρεπόμενες ποινές.

Έτσι **στο άρθ. 59** ορίζονται ως παρεπόμενες ποινές η αποστέρηση αξιωμάτων και θέσεων, η απαγόρευση άσκησης επαγγέλματος η αφαίρεση άδειας ικανότητας οδήγησης ή εκμετάλλευσης μεταφορικού μέσου, η δημοσίευση της καταδικαστικής απόφασης και η δήμευση. Καταργείται λοιπόν η προβλεπόμενη στο παλαιό άρθ. 59 παρεπόμενη ποινή της αποστέρησης πολιτικών δικαιωμάτων.

Στο **άρθ. 60** ρυθμίζεται η επιβολή της αποστέρησης θέσεων και αξιωμάτων, η οποία μπορεί να επιβληθεί ως παρεπόμενη ποινή μόνο σε περίπτωση καταδίκης για κακούργημα, και εφόσον η πράξη του καταδικασθέντος συνιστά βαριά παράβαση των καθηκόντων του, ως κατέχοντος δημόσια θέση ή δημόσιο ή αυτοδιοικητικό αξίωμα.

Καταργούνται τα **άρθ. 61-64** που ρύθμιζαν την αποστέρηση σε περίπτωση καταδίκης σε φυλάκιση ή σε περιορισμό σε ψυχιατρικό κατάστημα, καθώς και τ’ αποτελέσματα αυτής.

Στο **άρθ. 65** ρυθμίζεται πλέον (αντί του παλαιού άρθ. 67) η απαγόρευση άσκησης του επαγγέλματός, του καταδικασθέντος σε στερητική της ελευθερίας ποινή τουλάχιστον δύο ετών (αντί για την μέχρι σήμερα ισχύουσα ελάχιστη ποινή των 3 μηνών), όταν αυτός διέπραξε έγκλημα με βαριά παράβαση των καθηκόντων του επαγγέλματός του. Για να εκτελεστεί αυτή, ως παρεπόμενη ποινή, απαιτείται να καταστεί αμετάκλητη η καταδικαστική απόφαση, και σε περίπτωση φυλάκισης του καταδικασθέντος, θα εκτελεστεί αυτή την επόμενη της αποφυλάκισής του.

Στο **άρθ. 66** ρυθμίζονται οι προϋποθέσεις αφαίρεσης της άδειας οδήγησης ή εκμετάλλευσης μεταφορικού μέσου, παρεπόμενη ποινή που προβλέπεται δυνητικά σε περίπτωση καταδίκης σε ποινή στερητική της ελευθερίας τουλάχιστον έξι μηνών, εφόσον ο καταδικασθείς διέπραξε έγκλημα, που έχει άμεση σχέση με την οδήγηση ή την εκμετάλλευση μεταφορικού μέσου. Η διάρκεια ισχύος αυτής καθορίζεται σε πλαίσιο ενός μήνα μέχρι ενός έτους.

Στο **άρθ. 67** διατηρείται η παρεπόμενη ποινή της δημοσίευσης της καταδικαστικής απόφασης, η οποία επιβάλλεται από το δικαστήριο, εάν το επιβάλλει το δημόσιο συμφέρον ή μετά από αίτηση του παθόντος, σε όσες περιπτώσεις το προβλέπει ο νόμος, εκτελείται δε αυτή μόλις η καταδικαστική απόφαση καταστεί αμετάκλητη.

Στο **άρθ. 68** έχει ενταχθεί και η δήμευση, ως παρεπόμενη ποινή πλέον, με τη διατύπωση της ρύθμισης του ισχύοντος άρθ. 76, ως αυτό διαμορφώθηκε με το Ν. 4478/17. Διαχωρίζεται έτσι η δήμευση ως παρεπόμενη ποινή από τη δήμευση ως μέτρο ασφάλειας, με κριτήριο την υπαιτιότητα του δράστη, ή τον κίνδυνο που προκύπτει για τη δημόσια τάξη, αντίστοιχα.

Στο **άρθ. 69** μνημονεύονται πλέον τα μέτρα ασφάλειας, τα οποία είναι τα εξής τρία: όσα προβλέπονται για τους ανηλίκους στα άρθ. 122 - 123, τα μέτρα θεραπείας ατόμων που πάσχουν από ψυχική ή διανοητική διαταραχή και η δήμευση. Στη δε απόφαση που τα επιβάλει, απαιτείται ειδική αιτιολογία, ώστε να καθίσταται σαφές πως δεν παραβιάζεται με την επιβολή τους η αρχή της αναλογικότητας, ενόψει α) της βαρύτητας της πράξης που έχει τελεστεί, β) της πράξης που υπάρχει κίνδυνος να τελεστεί, καθώς και γ) της έντασης αυτού του κινδύνου.

Στο **άρθ. 69Α** αποτυπώνεται η ισχύουσα διάταξη του ισχύοντος άρθρου 69, όπως αυτό τροποποιήθηκε με το Ν. 4509/17, σχετικά με τις προϋποθέσεις επιβολής των μέτρων ασφαλείας (ύπαρξη κινδύνου τέλεσης από το δράστη αξιόποινης πράξης για την οποία προβλέπεται ποινή φυλάκισης τουλάχιστον ενός έτους, ή εγκλήματος κατά της ζωής, ή της σωματικής ακεραιότητας, που απειλείται με ποινή τουλάχιστον τριών μηνών).

Στο **άρθ. 70** ορίζεται η διάρκεια των θεραπευτικών μέτρων που προβλέπει το προηγούμενο άρθρο. Στις επί μέρους ρυθμίσεις του άρθρου αυτού δεν υπάρχει μεταβολή σε σχέση με το ισχύον άρθ. 70 ΠΚ. Ενώ στο **άρθ. 71** του νέου κώδικα έχει ενταχθεί το άρθ. 70Α του ισχύοντος, σχετικά με την επιβολή θεραπευτικών μέτρων σε άτομα πάσχοντα από ψυχική ή διανοητική διαταραχή, τα οποία κρίθηκαν ως μειωμένου καταλογισμού, όχι όμως ακαταλόγιστα. Τα **άρθ. 71 – 74** του ισχύοντος ΠΚ (εισαγωγή αλκοολικού η τοξικομανούς σε θεραπευτικό κατάστημα, παραπομπή σε κατάστημα εργασίας, απαγόρευση διαμονής αλλοδαπού και απέλαση αλλοδαπού, ως μέτρα ασφαλείας) καταργούνται.

Το **άρθ. 75** προβλέπει την παραγραφή των μέτρων ασφαλείας σε τριετή από την επέλευσή του αμετακλήτου της καταδικαστικής απόφασης, εκτός εάν το δικαστήριο που την επέβαλε διέταξε διαφορετικά και δεν έχουν περάσει δέκα έτη από την επιβολή της.

Στο **άρθ. 76** περιγράφονται τα χαρακτηριστικά της δήμευσης ως μέτρου ασφαλείας. Ορίζεται δε ότι αυτή μπορεί να επιβληθεί μόνο σε αντικείμενα τα οποία από την κατασκευή τους, είναι δυνατό να αξιοποιηθούν μόνο για την τέλεση μιας άδικης πράξης. Ήτοι ο κίνδυνος πρέπει να προκύπτει από τα ίδια τα πράγματα, και όχι από τη χρήση τους, για την τέλεση αξιόποινης πράξης. Καταργούνται οι διατάξεις των **άρθ. 77-78** για την αποζημίωση (η προτεραιότητα της αποζημίωσης του θύματος έναντι της χρηματικής ποινής προκύπτει από το νέο άρθ. 80§3, ενώ η υποχρέωση αποζημίωσης του παθόντος διατάσσεται από το δικαστήριο).

# **ΠΕΜΠΤΟ ΚΕΦΑΛΑΙΟ**

# **Επιμέτρηση ποινής**

Στο **άρθ. 79** του ΠΚ, προβλέπεται ως γενικός κανόνας επιμέτρησης της ποινής η ανάλογη και δίκαιη τιμώρηση του δράστη με βάση τη βαρύτητα της πράξης και την ενοχή του δράστη γι’ αυτή, ενώ το δικαστήριο θα πρέπει να συνεκτιμά επιπλέον τις συνέπειες της ποινής για τον δράστη και τους οικείους του. Για την εκτίμηση της βαρύτητας του εγκλήματος ο δικαστής λαμβάνει υπ’ όψη του τη βλάβη ή τον κίνδυνο που προξένησε το έγκλημα, το φύση, το είδος και το αντικείμενο του εγκλήματος και τις περιστάσεις χρόνου, τόπου , μέσου και τρόπου που συνόδευσαν την προπαρασκευή ή την εκτέλεσή του. Για την δε εκτίμηση της ενοχής του δράστη, ο δικαστής λαμβάνει υπ’ όψη του την ένταση του δόλου ή το βαθμό της αμέλειας, τα αίτια που ώθησαν αυτός στην τέλεση του εγκλήματος, την αφορμή που του δόθηκε και το σκοπό που επεδίωξε, το χαρακτήρα του και το βαθμό της ανάπτυξής του που επηρέασαν την πράξη του, τις ατομικές και κοινωνικές περιστάσεις την προηγούμενη ζωή του στο μέτρο που σχετίζονται με την πράξη τη δυνατότητά του να πράξει διαφορετικά και τη διαγωγή του κατά τη διάρκεια και μετά την πράξη του, ιδίως η μετάνοια που επέδειξε και η προθυμία του να επανορθώσει τις συνέπειες της πράξης του. Υπέρ του κατηγορουμένου θα μετρήσουν το ότι αυτός διαδραμάτισε υποδεέστερο ρόλο σε πράξη που τελέστηκε από πολλούς, ότι τέλεσε την πράξη του σε δικαιολογημένη συναισθηματική φόρτιση, ότι έθεσε τον εαυτό του στη διάθεση των αρχών, χωρίς καθυστέρηση, ενώ μπορούσε να διαφύγει και το ότι διευκόλυνε ουσιωδώς στην εξιχνίαση του εγκλήματος. Σε βάρος του κατ/νου θα μετρήσουν η κατ’ επάγγελμα τέλεση της πράξης, η ιδιαίτερη σκληρότητα, η εκμετάλλευση της εμπιστοσύνης του θύματος, το γεγονός ότι το θύμα δεν μπορούσε να προστατεύσει τον εαυτό του, το ότι ο υπαίτιος είχε πρωταγωνιστικό ρόλο σε έγκλημα που τελέστηκε από πολλούς, το ότι τέλεσε το έγκλημα κατά παθόντος η επιλογή του οποίου έγινε με ρατσιστικά κίνητρα (φυλή, χρώμα, εθνική ή εθνοτική καταγωγή, θρησκεία, αναπηρία, γενετήσιο προσανατολισμό, ταυτότητα ή χαρακτηριστικά φύλλου).

Με το **άρθ. 80** προσδιορίζεται ο τρόπος επιμέτρησης και απότισης της χρηματικές ποινής. Για τον προσδιορισμό του αριθμού των ημερησίων μονάδων λαμβάνεται υπ’ όψη η βαρύτητα της πράξης και η ενοχή του δράστη. Ενώ για τον προσδιορισμό του ύψους της κάθε ημερήσιας αποζημίωσης λαμβάνεται υπ’ όψη η προσωπική και οικονομική κατάσταση του υπαιτίου, τα έσοδα από την εργασία του, άλλα εισοδήματα και το ύψος της περιουσίας του, αλλά και οι οικογενειακές του υποχρεώσεις. Η αδυναμία καταβολής της χρηματικής ποινής, ή η επαγωγή αδυναμίας αποζημίωσης του θύματος, εάν ο καταδικασθείς καταβάλει τη χρηματική ποινή, οδηγεί στην παροχή προθεσμίας έως τριών ετών, ώστε ο τελευταίος να καταβάλει σε δόσεις την επιβληθείσα χρηματική ποινή. Εάν μάλιστα υπάρξει ουσιώδης μεταβολή προς το δυσμενέστερο της οικονομικής κατάστασης του δράστη μπορεί αυτός άπαξ, να ζητήσει (σωρευτικά ή διαζευκτικά) διεύρυνση της άνω προθεσμίες μέχρι πέντε έτη συνολικά, μείωση του ύψους της ημερήσιας μονάδας ή αντικατάσταση της χρηματικής ποινής με παροχή κοινωφελούς εργασίας. Η μη εκπλήρωση των τελευταίων υποχρεώσεων (που επιβλήθηκαν μετά την κατάφαση της ουσιώδους μεταβολής της οικονομικής κατάστασης του δράστη) συνεπάγεται τη βεβαίωση της χρηματικής ποινής υπέρ του Δημοσίου. Άλλως το δικαστήριο, αρχικά ορίζει την στερητική της ελευθερίας ποινή που θα πρέπει να εκτίσει ο καταδικασθείς εάν δεν καταβάλει τη χρηματική ποινή.

Το **άρθ. 81** ορίζει την επιμέτρηση της παροχής κοινωφελούς εργασίας, η οποία προβλέπεται ως κύρια ποινή (άρθ. 50) ή ως υποκατάσταση (άρθ. 80) ή κατά μετατροπή της χρηματικής ποινής (άρθ. 104Α και 105Α). Κατά την επιμέτρηση λαμβάνονται υπ’ όψη η ηλικία, η υγεία και οι επαγγελματικές και οικογενειακές υποχρεώσεις του καταδικασθέντα. Η μέγιστη διάρκεια αυτής είναι οι 24 μήνες. Προσδιορίζεται ο φορέας παροχής της κοινωφελούς εργασίας και οι συνέπειες ήτοι ο καθορισμός φυλάκισης ή χρηματικής ποινής, που θα πρέπει να εκτίσει ο καταδικασθείς σε περίπτωση μη παροχής της κοινωφελούς εργασία. Τέσσερις ώρες κοινωφελούς εργασίας αντιστοιχούν σε μια ημέρα φυλάκισης. Η 6η παράγραφος του άρθ. αυτού καθορίζει τις επιλογές του εισαγγελέα εκτέλεσης των ποινών στην περίπτωση πλημμελούς παροχής της εργασίας από τον υπόχρεο, που είναι η προειδοποίηση του τελευταίου, η παροχή προθεσμίας μέχρι ένα επιπλέον έτος, η εκτέλεση της χρηματικής ποινής μετά την αφαίρεση του αντιστοίχου της ήδη παρασχεθείσας εργασίας (τέσσερις ώρες = μια ημέρα φυλάκισης), η έκτιση μέρος της φυλάκισης που επέβαλε κατά τα προηγούμενα, για διάστημα 10 ημέρες έως 1 μήνα, η έκτιση της φυλάκισης αφαιρουμένων των αντιστοίχων ημερών αυτής, για την ήδη παρασχεθείσα εργασία.

Το **άρθ. 82** περιλαμβάνει τις διατάξεις του παλαιού άρθ. 87 για τον υπολογισμό και την αφαίρεση του χρόνου προσωρινής κράτησης. Οι ρυθμίσεις της διάταξης παραμένουν οι ίδιες. Προστίθεται όμως εδάφιο στο οποίο προβλέπεται πως εάν ο κρατηθείς αθωωθεί για το έγκλημα για το οποίο κρατήθηκε και γι’ αυτά που συνεκδικάστηκαν, ο χρόνος κράτησης αφαιρείται από άλλες ποινές, εφόσον επιβάλλονται αυτές, για πράξεις που διαπράχθηκαν πριν την κράτηση.

Στο **άρθ. 82Α** μεταφέρθηκε η ρύθμιση του άρθ. 81Α για το έγκλημα με ρατσιστικά χαρακτηριστικά, απλοποιημένο ως προς τον τρόπο υπολογισμού του ορίου της αύξησης των ποινών που προβλέπει (σε περίπτωση πλημ/ματος με απειλούμενη ποινή φυλάκισης έως ένα έτος, το ελάχιστο όριο αυξάνεται κατά 6 μήνες, στις λοιπές περιπτώσεις αυξάνεται κατά ένα έτος, ενώ στις περιπτώσεις των κακουργημάτων αυξάνεται κατά δύο έτη).

Νέα διατύπωση υπάρχει και στο **άρθ. 83** που προσδιορίζει τα μειωμένα πλαίσια των κύριων ποινών. Έτσι αντί της ισόβιας κάθειρξης, προβλέπεται επιβολή κάθειρξης, αντί για την ποινή της κάθειρξης τουλάχιστον 10 ετών προβλέπεται επιβολή φυλάκισης τουλάχιστον δύο ετών ή κάθειρξης έως 8 ετών, αντί για την ποινή της κάθειρξης έως 10 έτη επιβάλλεται φυλάκιση τουλάχιστον ενός έτους ή κάθειρξη έως 6 έτη και σε κάθε άλλη περίπτωση η ποινή μπορεί να μειωθεί ελεύθερα ως το ελάχιστο όριό της.

Μεταβολή στο **άρθ. 84** που ορίζει τις ελαφρυντικές περιστάσεις, αποτελεί η αντικατάσταση του όρου έντιμη ζωή, με τον όρο νόμιμη ζωή, δηλ. αρκεί η κατάφαση πως ο καταδικασθείς δεν έχει διαπράξει αξιόποινη πράξη ή έχει καταδικαστεί για ελαφρό πλημμέλημα, ώστε να τύχει της αναγνώρισης του σχετικού ελαφρυντικού. Επίσης η καλή συμπεριφορά του καταδικασθέντος μετά την τέλεση της πράξης αξιολογείται πλέον και κατά την κράτησή του. Προβλέπεται τέλος ως ελαφρυντική περίπτωση η μη εύλογη διάρκεια της ποινικής διαδικασίας.

Στο **άρθ. 85** προβλέπεται πως η συνδρομή περισσοτέρων λόγων μείωσης της ποινής ή η συνδρομή ενός ή περισσοτέρων λόγων μείωσης της ποινής με ελαφρυντικές περιστάσεις, οδηγεί σε μείωση του κατωτέρου ορίου της επιβαλλόμενης ποινής. Ειδικότερα αυτής των 5 ετών (κάθειρξης) σε τρία έτη, των 2 ετών σε ένα έτος, του ενός έτους σε 6 μήνες και η μειωμένη ποινή ή φυλάκισης σε παροχή κοινωφελούς εργασίας. Η μειωμένη αυτή ποινή επιβάλλεται και στην περίπτωση της ομολογίας του δράστη, στα πλαίσια της προδικασίας. Τα **άρθ. 86-93** καταργούνται.

Στη συρροή των εγκλημάτων του **άρθ. 94** αλλαγές προβλέπονται στις προσαυξήσεις των ποινών. Στην αληθινή πραγματική συρροή, καταργείται το ελάχιστο όριο προσαύξησης της ποινής βάσης και μειώνεται το μέγιστο όριο στο ένα δεύτερο της συντρέχουσας (από τα ¾ που ισχύουν σήμερα). Σε περίπτωση κάθειρξης η ανώτατη συνολική ποινή δεν μπορεί να ξεπεράσει τα 20 έτη, ενώ η συνολική ποινή φυλάκισης δεν μπορεί να ξεπεράσει τα οκτώ έτη. Στην αληθινή κατ’ ιδέα συρροή της δεύτερης παραγράφου του άρθ. αυτού, διατηρείται η ισχύουσα ρύθμιση. Το **άρθ. 95** δεν μεταβάλλεται.

Στο **άρθ. 96** προβλέπονται ανάλογες ρυθμίσεις ανάλογα με το άρθ. 94 (η επαύξηση των χρηματικών ποινών δεν μπορεί να ξεπεράσει το ½ των συντρεχουσών χρηματικών ποινών).

Ομοίως και το **άρθ. 96Α,** που ρυθμίζει τη συνολική ποινή σε περίπτωση επιβληθείσας ποινής παροχής κοινωφελούς εργασίας, έχει αντίστοιχη ρύθμιση, που προβλέπει την επαύξηση της βαρύτερης όχι πέραν του ½ του συνόλου των συντρεχουσών ποινών. Εάν όμως η ποινή παροχής κοινωφελούς εργασίας συντρέχει με ποινή φυλάκισης άνω των τριών ετών, η οποία εκτελείται στη φυλακή δεν εκτελείται καθόλου η ποινή παροχής κοινωφελούς εργασίας.

Η ρύθμιση του **άρθ. 97** παραμένει ως έχει. Ομοίως και το **άρθ. 98** για το κατ’ εξακολούθηση έγκλημα.

Αναμορφωμένο είναι το **άρθ. 99** που ρυθμίζει την αναστολή επιβληθείσας ποινής υπό όρο. Προβλέπει δε αυτό τη χορήγηση της αναστολής εκτέλεσης επιβληθείσας ποινής φυλάκισης, εφόσον αυτή δεν ξεπερνά τα τρία έτη. Ο χρόνος της δοκιμασίας μπορεί να φτάσει τα τρία έτη. Χορηγείται δε η αναστολή, εκτός της περίπτωσης που το δικαστήριο κρίνει αιτιολογημένα ότι η εκτέλεση της ποινής είναι απολύτως αναγκαία για’ ν’ αποτρέψει το δράστη από την εκτέλεση νέων αδικημάτων. Έτσι το δικαστήριο μπορεί για παράδειγμα να κρίνει ότι η επαναλαμβανόμενη παραβατικότητα του καταδικασθέντος, που προκύπτει από την ύπαρξη προηγουμένων καταδικών, ακόμη εάν και για αυτές επιβλήθηκαν σε βάρος του μικρές ποινές, υποδηλώνει αυξημένη επικινδυνότητα αυτού, την οποία μια και μόνη καταδίκη σε μεγάλη ποινή, ίσως και για ένα από αμέλεια τελεσθέν αδίκημα, είναι δυνατόν να μην την καθορίζει, ώστε να διατάξει το δικαστήριο την εκτέλεση της επιβληθείσας ποινής μόνο στη πρώτη περίπτωση (της ύπαρξης των πολλών μικρών ποινών) και όχι στην δεύτερη. Προβλέπονται στη δεύτερη παράγραφο, οι όροι, τους οποίους διαζευκτικά ή σωρευτικά μπορεί να επιβάλει το δικαστήριο (αποκατάσταση της ζημίας που προκάλεσε ο δράστης, αφαίρεση της άδειας ικανότητας οδήγησης, για διάστημα μέχρι ένα έτος, καταβολή ποσού έως 10.000 ευρώ για κοινωφελείς σκοπούς, εκπλήρωση υποχρεώσεων καταβολής διατροφής, συμμετοχή σε θεραπευτικό πρόγραμμα ή σε συνεδρίες με τον επιμελητή κοινωνικής αρωγής εμφάνιση στο ΑΤ, απαγόρευση εξόδου από τη χώρα). Μπορούν να τροποποιηθούν οι όροι με αίτηση του εισαγγελέα ή του καταδικασθέντος από το αρμόδιο δικαστήριο, ενώ σε περίπτωση πλημμελούς εκπλήρωσης ή παράλειψης εκπλήρωσης αυτών, εφαρμόζονται οι διατάξεις του άρθ. 81§5 για την πλημμελή εκτέλεση κοινωφελούς εργασίας.

Το **άρθ. 100** προβλέπει πλέον την δυνατότητα αναστολής εκτέλεσης μέρους της ποινής στην περίπτωση που το δικαστήριο καταδικάζει το δράστη σε ποινή φυλάκισης μέχρι 3 ετών και κρίνει πως πρέπει να εκτελεστεί μέρος της ποινής για να τον αποτρέψει από την τέλεση νέων αδικημάτων (το εκτελεσθέν μέρος θα είναι εντός του πλαισίου 10 ημερών έως 3 μηνών).

Το **άρθ. 101** για την ανάκληση της αναστολής περιλαμβάνει αντίστοιχη ρύθμιση, μόνο με αυτή του ισχύοντος άρθ. 101§1 του ΠΚ. Σύμφωνα με την νέα διατύπωση ανακαλείται η χορηγηθείσα αναστολή εάν κατά τη διάρκειά της, καταστεί αμετάκλητη μια καταδίκη για πράξη που τελέστηκε πριν τη δημοσίευση της απόφασης για αναστολή, εφόσον όμως πλέον η διαμορφωθείσα συνολική ποινή υπερβαίνει τα τρία έτη, πλην αν το δικαστήριο διατηρήσει τη χορηγηθείσα αναστολή, λόγω της ελαφράς φύσης του πλημμελήματος, για το οποίο χορηγήθηκε η νέα αναστολή.

Οι διατάξεις του **άρθ. 102** για την άρση της αναστολής παραμένουν ως έχουν.

Στο **άρθ. 103** για την ενέργεια αλλοδαπής απόφασης στην άρση ή την ανάκληση της αναστολής προστίθεται ο περιορισμός της τυχόν ύπαρξης διεθνών κειμένων ή συμφωνιών, που περιορίζουν την ελεύθερη κρίση του δικαστηρίου.

Στο **άρθ. 104** προβλέπεται πλέον πως όλες οι παρεπόμενες ποινές συναναστάλλονται και συνεξαλείφονται μαζί με την κύρια ποινή (όχι μόνο οι στερήσεις δικαιωμάτων και ανικανότητες, όπως μέχρι τώρα ίσχυε).

Το νέο **άρθ. 104Α** προβλέπει τη μετατροπή της ποινής φυλάκισης σε κοινωφελή εργασία. Προϋπόθεση να μην ξεπερνά η ποινή τα τρία έτη και να μην τυγχάνουν εφαρμογή οι διατάξεις περί αναστολής αυτής, εκτός της περίπτωσης που το δικαστήριο κρίνει αιτιολογημένα ότι η εκτέλεση της ποινής είναι απολύτως αναγκαία για ν’ αποτρέψει το δράστη από την εκτέλεση νέων αδικημάτων. Κάθε ημέρα φυλάκισης αντιστοιχεί το πολύ σε τρεις ώρες κοινωφελούς εργασίας, η διάρκεια της οποίας δεν μπορεί να ξεπεράσει τα τρία έτη. Η μετατροπή δεν είναι εφικτή σε περίπτωση αντίρρησης ή απουσίας του κατηγορουμένου.

Έτσι συμπερασματικά, τονίζουμε πως το δικαστήριο σε περίπτωση καταδίκης σε φυλάκιση μέχρι τρία έτη υποχρεούται κατ’ αρχή να διατάξει την αναστολή εκτέλεσης της ποινής. Αν κρίνει ότι δεν πρέπει ν’ αναστείλει θα πρέπει να μετατρέψει την ποινή σε παροχή κοινωφελούς εργασίας. Εάν κρίνει ότι δεν αρκεί ούτε αυτό το μέτρο, θα πρέπει να αποφασίσει τη μερική εκτέλεση της ποινής και ως τελευταία μόνο εναλλακτική θα διατάξει την εκτέλεση όλης της ποινής.

Το νέο **άρθ. 104Β** προβλέπει τη δυνατότητα δικαστικής άφεσης της ποινής σε περίπτωση καταδίκης για πλημμέλημα, όπου το δικαστήριο μπορεί να μην επιβάλει ποινή αν ο υπαίτιος έχει πληγεί τόσο σοβαρά από το αποτέλεσμα της πράξης του ώστε η επιβολή της ποινής να είναι μέτρο δυσανάλογα επαχθές, αν έχει αποκαταστήσει στο μέτρο του δυνατού την προσβολή του θύματος δείχνοντας ειλικρινή μετάνοια, εάν η βλάβη ή ο προκληθείς κίνδυνος ήταν ιδιαιτέρως μικρής βαρύτητας αν έχει περάσει ασυνήθιστα μακρύς χρόνος από την τέλεση του εγκλήματος, ώστε να μην εμφανίζεται πλέον αναγκαία η επιβολή ποινής.

Το νέα **άρθ. 105** προβλέπει την αντικατάσταση της στερητικής της ελευθερίας ποινής, με την έκτιση στην κατοικία του καταδικασθέντος, εφόσον ανήκει σε μια εκ των κάτωθι κατηγοριών: 1. Αυτών που έχουν υπερβεί τα 70 έτη της ηλικίας τους και έχουν καταδικαστεί σε ποινή μέχρι 15 ετών, ο οποίοι εκτίουν στην κατοικία τους όλη την ποινή τους ή την εναπομείνασα, εάν συμπληρώσουν το 70ο έτος εντός της φυλακής, εκτός της περίπτωσης που το δικαστήριο ή το συμβούλιο πλημ/κών κρίνει αιτιολογημένα ότι η εκτέλεση της ποινής είναι απολύτως αναγκαία για’ ν’ αποτρέψει το δράστη από την εκτέλεση νέων αδικημάτων. 2. των μητέρων που έχουν την επιμέλεια των ανηλίκων τέκνων τους, όπως ισχύει και σήμερα, και 3. Των νοσούντων δραστών, από aids τελικού σταδίου, νεφρική ανεπάρκεια, ανθεκτική φυματίωση, των τετραπληγικών, των νοσούντων από κίρρωση του ήπατος σε ποσοστό άνω του 67%, από γεροντική άνοια ή καρκίνο. Μπορούν να τους επιβληθούν όροι αντίστοιχοι των περιπτώσεων δ΄- στ΄ του άρθ. 99§2, ενώ το δικ. Συμβούλιο μπορεί να ανακαλέσει την κατ’ οίκο έκτιση της ποινής, αν διαπιστωθεί ότι δεν συντρέχουν οι προϋποθέσεις του νόμου.

Με τη διάταξη του **άρθ. 105Α** ορίζεται πως ο καταδικαστείς σε ποινή φυλάκισης μέχρι 5 έτη, μπορεί να αιτηθεί εάν έχει εκτίσει το 1/10 αυτής να μετατραπεί το υπόλοιπο μέχρι την υπό όρο απόλυσή του σε παροχή κοινωφελούς εργασίας. Το δικαστήριο μετατρέπει, εκτός της περίπτωσης που το δικαστήριο κρίνει αιτιολογημένα εκ της βαρύτητας της πράξης, της προσωπικότητας του κατ/νου και των ιδιαιτέρων χαρακτηριστικών αυτής, ότι η εκτέλεση της ποινής είναι απολύτως αναγκαία για’ ν’ αποτρέψει το δράστη από την εκτέλεση νέων αντίστοιχης βαρύτητας αδικημάτων. Δεν προϋποτίθεται αμετάκλητη απόφαση.

Στο **άρθ. 105 Β** καθορίζεται το ελάχιστο όριο παραμονής στη φυλακή, για την υπό τον όρο της ανάκλησής, απόλυση αυτών. Σε περίπτωση φυλάκισης τα 2/5, σε περίπτωση πρόσκαιρης κάθειρξης τα 3/5 αυτής και σε περίπτωση ισόβιας κάθειρξης τουλάχιστον 20 έτη. Σε περίπτωση σωρευτικής έκτισης ποινών, ο καταδικασθείς μπορεί ν’ απολυθεί εάν έχει εκτίσει το άθροισμα των τμημάτων των ποινών που προειπώθηκε ανωτέρω. Σε κάθε περίπτωση απολύεται εάν έχει εκτίσει 25 έτη.

 Επαναλαμβάνονται οι διατάξεις ευεργετικού υπολογισμού του χρόνου κράτησης για τους εργαζόμενους κρατούμενους, τους νοσούντες από σειρά ασθενειών, που αναγράφονται περιοριστικά στην παρ. 4 του άρθρου αυτού για τους οποίους κάθε ημέρα κράτησης υπολογίζεται διπλή), καθώς και για τους κρινόμενους ως ανάπηρους (με γνωματεύσεις δύο ιατρών δημοσίου νοσοκομείου), τους νοσηλευόμενους σε θεραπευτικά καταστήματα ή νοσοκομεία για περισσότερους από 4 μήνες κρατούμενες μητέρες, όσους συμμετέχουν σε θεραπευτικά προγράμματα απεξάρτησης, όσους κρατούνται σε αστυνομικά τμήματα, για τη διάρκεια της κράτησής τους σε αυτά. Ορίζεται δε ότι προκειμένου για ποινές κάθειρξης, η απόλυση υπό όρο μπορεί αν χορηγηθεί το νωρίτερο εάν ο κρατούμενος έχει παραμείνει στη φυλακή για χρονικό διάστημα ίσο με τα 2/5 της ποινής που του επιβλήθηκε και σε περίπτωση ισόβιας κάθειρξης 16 έτη. Αυτό το όριο αυξάνεται κατά το ένα τρίτο των λοιπών ποινών που του έχουν επιβληθεί. Σε κάθε περίπτωση όμως ο καταδικασθείς μπορεί ν’ απολυθεί εάν έχει εκτίσει 20 έτη και σε περίπτωση πολλών ισοβίων καθείρξεων 25 έτη.

Ως προϋπόθεση για να μην χορηγηθεί η υπό όρο απόλυση του κατηγορουμένου, που περιλαμβάνεται στο **άρθ. 106,** αναφέρεται η διαγωγή του κατηγορουμένου, όπου όμως δεν αρκεί η επίκληση πειθαρχικών παραπτωμάτων, για τη μη χορήγηση της απόλυσης. Οι υποχρεώσεις που μπορούν να του επιβληθούν στην υφ’ όρο απόλυση είναι αυτές του άρθ. 99§2 του νέου ΠΚ (αποκατάσταση της ζημίας που προκάλεσε ο δράστης, αφαίρεση της άδειας ικανότητας οδήγησης, για διάστημα μέχρι ένα έτος, καταβολή ποσού έως 10.000 ευρώ για κοινωφελείς σκοπούς, εκπλήρωση υποχρεώσεων καταβολής διατροφής, συμμετοχή σε θεραπευτικό πρόγραμμα ή σε συνεδρίες με τον επιμελητή κοινωνικής αρωγής εμφάνιση στο ΑΤ, απαγόρευση εξόδου από τη χώρα).

Η διάταξη του **άρθ. 107** για την ανάκληση της απόλυσης δεν μεταβάλλεται. Στο **άρθ. 108** για την άρση της απόλυσης προβλέπεται ότι επιβάλλεται αυτή, αν ο απολυθείς με όρους διαπράξει έγκλημα με δόλο, για το οποίο του επιβλήθηκε αμετακλήτως οποτεδήποτε ποινή στερητική της ελευθερίας, μεγαλύτερη από ένα έτος. Στο **άρθ. 109** επαναλαμβάνεται η ισχύουσα ρύθμιση, για τις συνέπειες της μη ανάκλησης και άρσης.

Το **άρθ. 110** που ρυθμίζει τη διαδικασία της χορήγησης και της ανάκλησης της υπό όρο απόλυσης, περιέχει αλλαγές στην ισχύουσα διάταξη, καθώς προβλέπει την υποχρεωτική κλήση του καταδίκου 10 ημέρες πριν τη συνεδρίαση του δικαστικού συμβουλίου, όπου μπορεί να παρασταθεί ο ίδιος αυτοπροσώπως ή δια συνηγόρου. Διπλασιάζεται ο χρόνος υποβολής της αίτησης της δ/νσης του καταστήματος κράτησης σε δύο μήνες. Εάν υπάρχει κίνδυνος δημόσιας τάξης ο εισαγγελέα μπορεί με διάταξή του να διατάξει τη σύλληψη του απολυθέντος, προσωρινά και μέχρι την ολοκλήρωση της διαδικασίας του συμβουλίου, για την ανάκληση της απόλυσής του.

Στο **άρθ. 110Α** του νέου κώδικα περιέχονται οι ρυθμίσεις του άρθ. 110Β του παλαιού, για την κατ’ οίκον έκτιση της ποινής με ηλεκτρονική επιτήρηση.

# **ΕΒΔΟΜΟ ΚΕΦΑΛΑΙΟ**

# **(παραγραφή)**

Στο **άρθ. 111** ΠΚ, καταργείται το εδάφιο που αφορά στα πταίσματα.

Στο **άρθ. 112** διευκρινίζεται ότι σε περίπτωση συμμετοχής, η παραγραφή αρχίζει από το χρόνο τέλεσης της πράξης του φυσικού αυτουργού.

Στο **άρθ. 113** αναφέρεται πως η προθεσμία παραγραφής των κακουργημάτων που στρέφονται κατά ανηλίκων αναστέλλεται μέχρι την ενηλικίωση του θύματος.

Στο **άρθ. 114** μεταφέρεται η ρύθμιση του άρθ. 117 του ισχύοντος ΠΚ, για την μη υποβολή ή δήλωση παραίτησης από την έγκληση, ως έχει και σήμερα.

Στα πρόσωπα των δικαιούχων να υποβάλλουν έγκληση του **άρθ. 115** (118 του παλαιού ΠΚ), αυξάνεται το όριο των ανηλίκου παθόντος από τα 12 στα13 έτη, οπότε και το δικαίωμα έγκλησης έχουν οι γονείς του και προστίθεται ο συμβιώσας ως δικαιούχος, στην περίπτωση θανάτου του παθόντος.

Στο **άρθ. 117** προστίθεται και ο νόμιμος εκπρόσωπος του παθόντος στον δικαιούμενο να προβεί στην ανάκληση έγκλησης, εφόσον η νόμιμη εκπροσώπηση του παθόντος, από την υποβολή της έγκλησης μέχρι τη στιγμή της ανάκλησης.

Οι διατάξεις για την παραγραφή των ποινών διατηρούνται αυτούσιες, προβλέπονται όμως πλέον στα **άρθ. 118 – 120** του νέου ΠΚ.

# **ΟΓΔΟΟ ΚΕΦΑΛΑΙΟ**

# **(ειδικές διατάξεις για τους ανηλίκους)**

Όσον αφορά στην ειδική μεταχείριση των ανηλίκων οι κύριες μεταβολές έγκεινται στο ότι ανήλικοι θεωρούνται πλέον όσοι συμπλήρωσαν το 12ο έτος της ηλικίας τους, αντί του έως τώρα ισχύοντος 8ου έτους, ότι οι ανήλικοι υποβάλλονται μόνο σε αναμορφωτικά ή θεραπευτικά μέτρα, ενώ ο περιορισμός σε ειδικό κατάστημα κράτησης νέων, επιβάλλεται μόνο σε όσους έχουν συμπληρώσει το 15ο έτος της ηλικίας τους, τα αναμορφωτικά μέτρα διασφαλίζουν την παραμονή του ανηλίκου στο οικογενειακό, σχολικό και κοινωνικό περιβάλλον, ενώ το έσχατο από αυτά (τοποθέτηση σε ίδρυμα αγωγής ανηλίκων) επιβάλλεται μόνο όταν όλα τα ηπιότερα μέτρα απέτυχαν να αποτρέψουν τον ανήλικο από την τέλεση άλλων αξιόποινών πράξεων. Νεαροί ενήλικες πλέον θεωρούνται άτομα από 18 έως 25 ετών, στους οποίους το δικαστήριο μπορεί είτε να διατάξει τον περιορισμό σε ειδικό κατάστημα κράτησης, είτε να επιβάλει μειωμένη ποινή.-